Materiam scribendi non habeo, sed ad semper scribendum magna mihi estis ipse materia. Vnde si plus iusto forte frequentibus Epistolis vos inquieto, mirum videri non debet: cum  amor verbosus tacere nesciat,  inexhausta loquendi materia deficere prorsus ignoret. Satisfacio vt possum hac arte desiderio meo: vt cui quotidie, si facultas daretur, præsens colloqui vellem, nunciis, vel sponte quæsitis, vel casu inuentis, quod implere non valeo, recompensem. Inde est quod per istum fratrem nostrum monachum vestrum aliquid scribere volui: cum nullam, vt dixi, materiam haberem scribendi. Erit vestrum a modo in necessariis non silere, cum videatis me multo vestro amore impulsum, in superfluis non posse tacere.